Bernard Madoff
**Bernard "Bernie" Lawrence Madoff** (29. huhtikuuta 1938 New York City, New York – 14. huhtikuuta 2021 Butner, Pohjois-Carolina) oli yhdysvaltalainen markkinatakaaja, sijoitusneuvoja, rahoittaja ja tuomittu huijari, joka suoritti liittovaltion vankeusrangaistusta massiiviseen Ponzi-järjestelmään liittyvistä rikoksistaan. Madoff oli vuonna 1960 perustamansa Bernard L. Madoff Investment Securities -sijoitusyhtiön hallituksen puheenjohtaja ja teknologiapörssi Nasdaqin entinen johtaja. Hänen yrityksensä oli Wall Streetin merkittävimpiä markkinatakaajia.

Madoffin pyramidihuijaus paljastui vuoden 2008 finanssikriisin yhteydessä; kriisin säikyttämät sijoittajat halusivat nostaa rahastoista rahojaan, joita ei ollut olemassakaan. Joulukuussa 2008 FBI pidätti Madoffin epäiltynä petoksesta hänen poikiensa tekemän ilmiannon perusteella. Pidätyksen yhteydessä Yhdysvaltojen arvopaperimarkkinoita valvova elin SEC jäädytti Madoffin varat. Petoksen on arvioitu olevan laajuudeltaan jopa 50 miljardia dollaria (37 miljardia euroa), ja se olisi siten kaikkien aikojen suurin yksityishenkilön suorittama sijoitushuijaus.

Ura
---

Madoff syntyi amerikanjuutalaiseen perheeseen. Hän perusti yrityksensä vuonna 1960 ja sijoitti siihen 5 000 dollaria. Ennen joulukuuta 2008 se väitti pääomansa suuruudeksi 700 miljoonaa dollaria ja kuuluvansa arvopaperiyritysten merkittävimpään yhteen prosenttiin. 

Haastatteluissa Madoff kertoi sijoitusyhtiönsä ajautuneen talousvaikeuksiin 1990-luvulla, jolloin hän aloitti huijauksensa. Syyttäjien ja monien uhrien mielestä Madoff käynnisti huijauksensa jo paljon aiemmin. Monet hänen uhrinsa kuuluivat Yhdysvaltain juutalaisyhteisöön.

*Washington Postin* mukaan Madoff valikoi tarkoin asiakkaansa ja torjui monia halukkaita. Vain harvoille ja valituille suunnattu palvelu oli tietoinen houkuttelukeino. Madoff lupasi asiakkailleen 12 prosentin vuotuisia tuottoja, jotka olisivat toisaalta riittävän vaikuttavia mutta toisaalta siksi pieniä, että ne eivät herättäisi huomiota. Sijoitusasiantuntijoiden mukaan näin vakaiden tuottojen olisi jo sinänsä pitänyt herättää epäilyksiä.

Madoff on toiminut NASDissa (National Association of Securities Dealers), joka on Yhdysvaltojen arvopaperialan itsesäätelyelin. Hänen yrityksensä oli yksi viidestä aktiivisimmista yrityksistä Nasdaqia kehitettäessä, ja hän toimi sen johtokunnan puheenjohtajana ja hallituksen jäsenenä.

Madoffin yrityksen tiedetään maksaneen "toimeksiantovirrasta", toisin sanoen maksaneen välittäjälle, että tämä järjestäisi asiakkaan toimeksiannon Madoffin kautta. Asiantuntijat ovat kyseenalaistaneet sellaisten maksujen eettisyyden ja verranneet niitä "voitelurahoihin". Madoff vakuutti, että maksu välittäjälle ei vaikuttanut asiakkaan saamaan hintaan.

Madoff oli Yeshivan yliopiston Sy Syms School of Businessin johtokunnan puheenjohtaja.

Oikeusjutut
-----------

### Syytteet

WikiuutisetWikiuutiset
Wikiuutisissa on aiheeseen liittyvä uutinen: 
***Entisen Nasdaq-johtajan pyramidihuijaus*** 

FBI pidätti Madoffin 11. joulukuuta 2008 epäiltynä arvopaperihuijauksesta sen jälkeen kun hänen kerrottiin kuvailleen liiketoimiansa "mahtavaksi Ponzi-huijaukseksi". Väitettyyn toimintaan liittyi hänen yrityksensä sijoitustoimintayksikkö eikä paremmin tunnettu markkinatakausyksikkö.

Madoffia vastaan nostettiin syyte, jonka mukaan sijoittajat ovat menettäneet huijauksessa 50 miljardia dollaria. Madoff vapautettiin pidätyspäivänä 10 miljoonan dollarin takuita vastaan. SECin mukaan Madoff on tunnustanut FBI:n edustajalle, ettei hän voi perustella käytöstään tietämättömyydellä ja että hän "maksoi sijoittajille rahalla, jota ei ollut olemassa". Asianajajansa mukaan Madoff "tekee kaikkensa selviytyäkseen näistä onnettomista tapahtumista". Madoffin vaimo ja pojat kiistivät tiennensä mitään rikoksista, eikä heitä vastaan nostettu syytteitä.

Madoffin yhtiön suuret tuotot olivat herättäneet jo aiemmin ihmetystä. Todellinen tilanne paljastui, kun taantuman pelästyttämät sijoittajat alkoivat vetää rahojaan pois ja ilmeni, että rahasto oli käyttänyt uusien asiakkaiden rahoja vanhoille asiakkaille maksettuihin tuottoihin. Tapausta on pidetty erityisesti sääntelyn ja valvonnan epäonnistumisena. Esimerkiksi yhdysvaltalainen sijoitusanalyytikko Harry Markopoulos oli ensimmäisen kerran jo vuonna 1999 varoittanut Yhdysvaltain arvopaperimarkkinoita valvovaa SEC:iä siitä, että Madoffin rahaston tuotot vaikuttivat mahdottomilta. Madoff pyrki vierittämään vastuuta tapahtuneesta myös sijoittajille, jotka olivat olleet "ahneita".

Madoff ei joutunut vankilaan, vaan hänet vapautettiin takuuta vasten kotiarestiin luksusasuntoonsa. Joulun ja uudenvuoden aikana hän lähetti sukulaisilleen yli miljoonan dollarin arvosta koruja ja arvoesineitä. Syyttäjä vaati Madoffin vangitsemista velkojille mahdollisesti aiheutuneen vahingon vuoksi, mutta tuomari päätti 12. tammikuuta 2009 jättää hänet edelleen vapaalle jalalle.

### Tuomio

Madoff tunnusti 12. maaliskuuta 2009 oikeudessa syyllisyytensä kaikkiaan yhteentoista syytteeseen. Varsinainen tuomio luettiin 29. kesäkuuta 2009. Madoff tuomittiin 150 vuoden vankeusrangaistukseen. Hän joutuu mahdollisesti istumaan sen erityisen vaarallisille rikollisille tarkoitetussa tarkkaan vartioidussa vankilassa. Madoffin veli tuomittiin vuonna 2012 vankeuteen vyyhtiin liittyneistä talous- ja verorikoksista.

Teoriassa Madoff olisi vapautunut vankilasta vasta 1. huhtikuuta 2137.

### Siviilikanne

United States Securities and Exchange Commission nosti 11. joulukuuta 2008 Madoffia vastaan erillisen siviilikanteen.

Helmikuussa 2020 Madoffin asianajaja haki päämiehelleen ennenaikaista vapauttamista vankilasta terveyssyihin vedoten. Asianajaja sanoi Madoffin kärsivän munuaisvaivasta ja että hänellä on alle 1,5 vuotta elinaikaa. Liittovaltion tuomari hylkäsi pyynnön kesäkuussa 2020. Madoffin kerrottiin saaneen vankilassa sydänkohtauksen vuonna 2013. Viimeisinä elinvuosinaan Madoff oli palliatiivisessa hoidossa.
Madoff kuoli luonnollisista syistä 14. huhtikuuta 2021 Pohjois-Carolinassa Butnerin kaupungissa sijaitsevassa liittovaltion vankilassa. Viranomaistiedotteen mukaan Madoffin kuolinsyytä ei tiedetä, mutta lakimiestensä mukaan hän sairasti muun muassa parantumatonta munuaissairautta.

Madoffin poika Mark Madoff teki itsemurhan vuonna 2010, kahden vuoden kuluttua isänsä pidätyksestä, ja toinen poika Andrew Madoff kuoli syöpään vuonna 2014.

Vaikutuksia sijoittajille
-------------------------

Madoffin yhtiöön olivat tehneet sijoituksia monet pankit. Miljoona-, jopa miljarditappiota huijauksesta arvellaan koituneen ainakin espanjalaiselle Santanderille, ranskalaiselle BNP Paribasille ja japanilaiselle Nomuralle. Myös Nordealla oli Madoffin rahastoissa sijoituksia noin 40 miljoonan euron edestä epäsuorasti rahastojen kautta. Itävaltalainen Medici-pankki kaatui Madoff-sijoitusten seurauksena. Juutalaisiin hyväntekeväisyysorganisaatioihin huijaus iski erityisen pahasti, sillä juutalaisessa yhteisössä sijoittaminen Madoffin rahastoihin tapahtui verkostomarkkinoinnin tapaan.

Madoffin pyramidihuijauksella oli kymmeniätuhansia uhreja eri puolilla maailmaa. Huijauksen arvoksi laskettiin vuonna 2009 yli 60 miljardia dollaria eli vuoden 2021 valuuttakursseilla noin 50 miljardia euroa. Ainakin kaksi tappioita kärsinyttä henkilöä teki itsemurhan, ja yksi Madoffin suurimmista asiakkaista kuoli sydänkohtaukseen. Lisäksi useat muut uhrit menettivät kotinsa vyyhdin paljastuttua. Madoffin tunnettuja uhreja olivat muiden muassa elokuvaohjaaja Steven Spielberg, näyttelijät Kevin Bacon, Kyra Sedgwick, Zsa Zsa Gábor ja John Malkovich, televisiojuontaja Larry King, Walt Disney Studios -yhtiön hallituksen entinen puheenjohtaja Jeffrey Katzenberg, baseballpelaaja Sandy Koufax sekä vuoden 1986 Nobelin rauhanpalkinnon saanut kirjailija Elie Wiesel. Myös suomalainen pankkiiri Björn Wahlroos tunnusti menettäneensä rahaa Madoffin huijauksessa. *Wall Street Journalin* mukaan sijoittajille oli Madoffin kuolemaan mennessä saatu palautetuksi runsaat 14 miljardia dollaria.

Elokuva
-------

HBO tuotti Madoffista kertovan televisioelokuvan *The Wizard of Lies*. Elokuvan pääroolissa näyttelee Robert De Niro, ja elokuvan ensi-ilta oli toukokuussa 2017.

Lähteet
-------

1. 1 2
2. ↑  Bernard L. Madoff *Business Week Online*. McGraw-Hill. Viitattu 12.12.2008. (englanniksi)
3. 1 2 3  Leppänen, Mikko: Maailman suurin huijari Bernie Madoff kuoli vankilassa – vei rahaa kymmeniltä tuhansilta ihmisiltä  14.4.2021. Yle UUtiset.
4. 1 2 3 4 5 6 7  Okkonen, Katja: Kaikkien aikojen sijoitushuijarin uhreiksi joutui Hollywood-tähtiä ja jopa Björn Wahlroos – oma poika ilmiantoi ja päätyi traagiseen ratkaisuun  15.4.2021. Ilta-Sanomat.
5. ↑  Wall Street -pomo pidätettiin 50 miljardin dollarin huijauksesta, Yle Uutiset Luettu 12.12.2008
6. ↑  SEC Charges Bernard L. Madoff for Multi-Billion Dollar Ponzi Scheme (2008-293) *SEC.gov*.  11.12.2008. U.S. Securities and Exchange Commission. Viitattu 12.12.2008. (englanniksi)
7. ↑  Times Online: "Wall Street legend Bernard Madoff arrested" (englanniksi)
8. ↑  Nate Bloom Contributing Writer: Jewish Stars *Cleveland Jewish News*. Viitattu 18.1.2018. (englanniksi)
9. 1 2  Dan Glovin, Bradley Keoun: Madoff Charged in $50 Billion Fraud at Investment Advisory Firm *Bloomberg News*.  11.12.2008. Viitattu 12.12.2008. (englanniksi)
10. ↑  Kotkavirta, Johannes: Maailman suurinra pyramidihuijausta pyörittänyt Bernie Madoff on kuollut  14.4.2021. Ilta-Sanomat.
11. ↑  The Owner's Name is on the Door *Madoff.com*.  Arkistoitu 15.12.2008. Viitattu 12.12.2008. (englanniksi)
12. ↑  Allen Ferrell: A Proposal for Solving the "Payment for Order Flow" Problem *74 S.Cal.L.Rev. 1027*.  2001. Viitattu 12.12.2008. (englanniksi)
13. ↑  Robert H. Battalio, Tim Loughran: Does Payment for Order Flow to Your Broker Help or Hurt You? *nd.edu*.  15.1.2007. Viitattu 12.12.2008. (englanniksi)
14. ↑  Q&A: Madoff talks trading *CNNMoney*.  29.5.2000. Viitattu 12.12.2008. (englanniksi)
15. ↑  Voz Iz Neias?: Experts: Ponzi Scheme By Chairman of YU Business School Is Largest Ever In History
16. 1 2  Larry Neumeister: Ex-Nasdaq chair arrested on fraud charge *Associated Press*.  11.12.2008. Viitattu 12.12.2008. (englanniksi)
17. ↑  Top Broker Accused of Fraud; Madoff, Money Manager for the Wealthy, Said to Have Run '$50 Billion Ponzi Scheme' *The Wall Street Journal*.  11.12.2008. Viitattu 12.12.2008. (englanniksi)
18. 1 2 3  Diana Henriques, Zachery Kouwe: Prominent Trader Accused of Defrauding Clients *The New York Times*.  11.12.200. Viitattu 12.12.2008. (englanniksi)
19. 1 2  Edith Honan, Dan Wilchins: Former Nasdaq chair arrested over alleged £33 billion fraud *International Herald Tribun*.  12.12.2008. Viitattu 12.12.2008. (englanniksi)
20. 1 2  Madoff-huijaukset tuntuvat Euroopassakin Yle. Viitattu 15.12.2008.
21. ↑  NYC judge allows Madoff to remain free Google. Viitattu 13.1.2009.  (englanniksi)
22. ↑  Syyttäjä vaatii jättihuijari Madoffia loppuiäksi vankilaan (vanhentunut linkki) Helsingin Sanomat.  Arkistoitu. Viitattu 27.06.2009.
23. ↑  Bernard Madoffille 150 vuoden tuomio pyramidihuijauksesta (vanhentunut linkki) *Helsingin Sanomat*.  29.6.2009.  Arkistoitu. Viitattu 29.6.2009.
24. ↑  Taloushuijauksesta syytetty Madoff tunnusti (vanhentunut linkki) Helsingin Sanomat.  Arkistoitu. Viitattu 12.03.2009.
25. 1 2 3  Hyttinen, Tuomo: Maailman suurin pyramidihuijari Bernie Madoff on kuollut  14.4.2021. Iltalehti.
26. ↑  Find an inmate (Haku numerolla 61727-054) Federal Bureau of Prisons. Viitattu 1.6.2020. (englanniksi)
27. ↑  Stempel, Jonathan: Bernard Madoff wants to make 'dying, personal plea' for freedom Reuters. Viitattu 15.9.2020. (englanniksi)
28. ↑  Stempel, Jonathan: Bernard Madoff fails to win compassionate release from prison Reuters.  Arkistoitu 28.9.2020. Viitattu 15.9.2020. (englanniksi)
29. ↑  Pankit selvittävät Madoff-tappioitaan Keskipohjanmaa.  Arkistoitu 15.7.2009. Viitattu 15.12.2008.
30. ↑  Nordea: har exponering 48 mln eur mot Madoff-fond, Di.se (ruotsiksi)
31. ↑  Madoffin huijaus kampitti itävaltalaispankin *Taloussanomat*.
32. ↑  Madoff scheme hits Jewish charities hard *Businessweek*.  (englanniksi)
33. ↑  Robert De Niro May Play Bernie Madoff For HBO Film *Slashfilm*.  (englanniksi)

Aiheesta muualla
----------------

* CNN:n aikajana tapahtumista

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Tšekki
* Alankomaat
* Puola

 |
|  |
| Muut | 
* IdRef

 |

 |